Addysg, Cymru RHAN 1 CYFFREDINOL Enwi, dod i rym a chymhwyso 1 1 Enw’r Rheoliadau hyn yw Rheoliadau Ysgolion Annibynnol (Darparu Gwybodaeth) (Cymru) 2024, a deuant i rym ar 14 Chwefror 2024. 2 Mae’r Rheoliadau hyn yn gymwys o ran Cymru. Dehongli 2 1 Yn y Rheoliadau hyn— mae i “anghenion addysgol arbennig” yr ystyr a roddir i “special educational needs” yn adran 312 o Ddeddf 1996; mae i “ anghenion dysgu ychwanegol ” (“ additional learning needs ”) yr ystyr a roddir yn adran 2 o Ddeddf 2018; mae i “awdurdod lleol” yr ystyr a roddir i “local authority” yn adran 579(1) o Ddeddf 1996 ; mae i “blwyddyn ysgol” yr ystyr a roddir i “school year” yn adran 579(1) o Ddeddf 1996 ; ystyr “ cais ” (“ application ”) yw cais i’r awdurdod cofrestru i gofrestru ysgol annibynnol, a wneir gan y perchennog yn unol ag adran 160(1)(b) o Ddeddf 2002; mae i “ cynllun datblygu unigol ” (“ individual development plan ”) yr ystyr a roddir yn adran 10 o Ddeddf 2018; mae i “darpariaeth addysgol arbennig” yr ystyr a roddir i “special educational provision” yn adran 312 o Ddeddf 1996. mae i “ darpariaeth ddysgu ychwanegol ” (“ additional learning provision ”) yr ystyr a roddir yn adran 3 o Ddeddf 2018; ystyr “ Deddf 1996 ” (“ the 1996 Act ”) yw Deddf Addysg 1996 ; ystyr “ Deddf 1997 ” (“ the 1997 Act ”) yw Deddf yr Heddlu 1997 ; ystyr “ Deddf 2002 ” (“ the 2002 Act ”) yw Deddf Addysg 2002; ystyr “ Deddf 2006 ” (“ the 2006 Act ”) yw Deddf Diogelu Grwpiau Hyglwyf 2006 ; ystyr “ Deddf 2018 ” (“ the 2018 Act ”) yw Deddf Anghenion Dysgu Ychwanegol a’r Tribiwnlys Addysg (Cymru) 2018 ; mae i “disgybl” yr ystyr a roddir i “pupil” yn adran 3(1) o Ddeddf 1996 ; ystyr “ y gofrestr ” (“ the register ”) yw’r gofrestr o ysgolion annibynnol a gedwir gan yr awdurdod cofrestru o dan adran 158(3) o Ddeddf 2002; ystyr “ gwasanaeth diweddaru’r GDG ” (“ DBS up-date service ”) yw’r gwasanaeth a weithredir gan y Gwasanaeth Datgelu a Gwahardd sy’n darparu gwybodaeth ddiweddaru berthnasol o fewn yr ystyr a roddir i “up-date information” yn adran 116A(8)(b)(i) neu 116A(8)(c)(i) o Ddeddf 1997; mae i “perchennog” yr ystyr a roddir i “proprietor” yn adran 579(1) o Ddeddf 1996; ystyr “ Rheoliadau 2003 ” (“ the 2003 Regulations ”) yw Rheoliadau Ysgolion Annibynnol (Darparu Gwybodaeth) (Cymru) 2003 ; mae i “ sy’n derbyn gofal gan awdurdod lleol ” (“ looked after by a local authority ”) yr ystyr a roddir yn adran 74(1) o Ddeddf Gwasanaethau Cymdeithasol a Llesiant (Cymru) 2014 neu, yn ôl y digwydd, yn adran 22(1) o Ddeddf Plant 1989 ; ystyr “ tystysgrif GDG ” (“ DBS certificate ”) yw tystysgrif cofnod troseddol manwl a ddyroddir o dan adran 113B(1) o Ddeddf 1997, sy’n cynnwys, mewn unrhyw achosion a ragnodir o bryd i’w gilydd o dan adran 113BA(1) o’r Ddeddf honno, wybodaeth addasrwydd sy’n ymwneud â phlant; mae i “ysgol annibynnol” yr ystyr a roddir i “independent school” yn adran 463 o Ddeddf 1996 ; ystyr “ ysgol annibynnol gofrestredig ” (“ registered independent school ”) yw ysgol annibynnol y mae ei henw wedi ei gofnodi yn y gofrestr. 2 Mae unrhyw gyfeiriad yn y Rheoliadau hyn at berson a gyflogir mewn ysgol annibynnol yn gyfeiriad at berson— a sy’n darparu addysg mewn ysgol annibynnol; b sy’n cymryd rhan yn y gwaith o reoli ysgol annibynnol, neu c sy’n cynnal gwaith— i sy’n dod â’r person hwnnw i gysylltiad yn rheolaidd â phlant sy’n ddisgyblion yn yr ysgol annibynnol, a ii sy’n cael ei gyflawni ar gais neu gyda chydsyniad perchennog ysgol annibynnol (pa un ai o dan gontract ai peidio). 3 At ddibenion paragraff 23(d) o’r Atodlen, nid yw tystysgrif GDG neu wiriad gwasanaeth diweddaru’r GDG ond yn berthnasol pan fo unigolyn yn cymryd rhan, neu pan fydd yn cymryd rhan, mewn— a gweithgaredd rheoleiddiedig o fewn yr ystyr a roddir i “regulated activity” yn Rhan 1 o Atodlen 4 i Ddeddf 2006, neu b gweithgaredd rheoleiddiedig sy’n ymwneud â phlant o fewn yr ystyr a roddir i “regulated activity” yn Rhan 1 o Atodlen 4 i Ddeddf 2006 fel yr oedd yn cael effaith yn union cyn i adran 64 o Ddeddf Diogelu Rhyddidau 2012 ddod i rym. Cais i gofrestru ysgol annibynnol 3 Rhaid i bob cais— a bod ar ffurf cais ar-lein a gyrchir ar dudalennau’r wefan a gynhelir gan Lywodraeth Cymru ac sydd wedi eu sefydlu at ddiben hysbysu ceiswyr ynghylch y weithdrefn ar gyfer cofrestru o dan adran 158(1) a (3) o Ddeddf 2002, b datgan y dyddiad cyntaf y mae’r perchennog yn bwriadu i’r ysgol annibynnol dderbyn disgyblion arno, c cynnwys yr wybodaeth a bennir yn Rhan 2 o’r Atodlen, a d cynnwys tystysgrif wedi ei llofnodi gan y perchennog neu gan berson sydd wedi ei awdurdodi gan y perchennog i roi’r dystysgrif ar ran y perchennog, bod y datganiadau a wneir yn y cais yn gywir hyd eithaf ei wybodaeth a’i gred. Datganiad cychwynnol 4 1 Os gofynnir iddo wneud hynny gan yr awdurdod cofrestru, rhaid i berchennog ysgol annibynnol gofrestredig ddarparu i’r awdurdod cofrestru ddatganiad cychwynnol ar gyfer yr ysgol annibynnol. 2 Rhaid i bob datganiad cychwynnol— a bod ar ffurf cais ar-lein a gyrchir ar dudalennau’r wefan a gynhelir gan Lywodraeth Cymru ac sydd wedi eu sefydlu at y diben hwn, b bod wedi ei lenwi hyd at y dyddiad a bennir gan yr awdurdod cofrestru, c cynnwys yr wybodaeth a bennir yn Rhan 3 o’r Atodlen, a d cynnwys tystysgrif wedi ei llofnodi gan y perchennog neu gan berson sydd wedi ei awdurdodi gan y perchennog i roi’r dystysgrif ar ran y perchennog, bod y datganiadau a wneir yn y datganiad cychwynnol yn gywir hyd eithaf ei wybodaeth a’i gred. 3 Rhaid darparu datganiad cychwynnol o fewn y cyfnod o 90 o ddiwrnodau sy’n dechrau— a â’r dyddiad derbyn, neu b pan fo cais yr awdurdod cofrestru am y datganiad cychwynnol yn cael ei wneud ar ôl y dyddiad derbyn, â dyddiad y cais. 4 Y “dyddiad derbyn” yw’r dyddiad cyntaf— a y caiff pump neu ragor o ddisgyblion eu derbyn i’r ysgol arno, os yw’r ysgol yn ysgol annibynnol yn rhinwedd adran 463(1)(a) o Ddeddf 1996, neu b y caiff un disgybl ei dderbyn i’r ysgol arno, os yw’r ysgol yn ysgol annibynnol yn rhinwedd adran 463(1)(b) o’r Ddeddf honno. Datganiad blynyddol 5 1 Ym mhob blwyddyn ysgol rhaid i berchennog ysgol annibynnol gofrestredig gyflwyno i’r awdurdod cofrestru ddatganiad blynyddol ar gyfer yr ysgol annibynnol honno o fewn 30 o ddiwrnodau i’r awdurdod cofrestru ofyn iddo wneud hynny. 2 Rhaid i bob datganiad blynyddol— a bod ar ffurf cais ar-lein a gyrchir ar dudalennau’r wefan a gynhelir gan Lywodraeth Cymru ac sydd wedi eu sefydlu at y diben hwn, b bod wedi ei lenwi hyd at y dyddiad a bennir gan yr awdurdod cofrestru, c cynnwys yr wybodaeth a bennir yn Rhan 4 o’r Atodlen, a d cynnwys tystysgrif wedi ei llofnodi gan y perchennog neu gan berson sydd wedi ei awdurdodi gan y perchennog i roi’r dystysgrif ar ran y perchennog, bod y datganiadau a wneir yn y datganiad blynyddol yn gywir hyd eithaf ei wybodaeth a’i gred. Dileu ysgol annibynnol o’r gofrestr 6 Os yw’r awdurdod cofrestru wedi ei fodloni bod perchennog ysgol annibynnol wedi methu â chydymffurfio ag unrhyw ofyniad a bennir yn rheoliad 4 neu 5, caiff ddileu’r ysgol annibynnol o’r gofrestr. Trosedd 7 Os yw perchennog ysgol annibynnol yn methu â chydymffurfio ag unrhyw ofyniad a bennir yn rheoliad 4 neu 5, mae’n euog o drosedd ac yn agored ar euogfarn ddiannod i ddirwy nad yw’n uwch na lefel 5 ar y raddfa safonol. Dirymiadau 8 Mae Rheoliadau Ysgolion Annibynnol (Darparu Gwybodaeth) (Cymru) 2003 wedi eu dirymu. 9 Mae Rheoliadau Ysgolion Annibynnol (Diwygiadau Amrywiol) (Cymru) 2007 wedi eu dirymu. 10 Mae Rheoliadau Ysgolion Annibynnol (Darparu Gwybodaeth) (Cymru) (Diwygio) 2021 wedi eu dirymu. Diwygiadau Canlyniadol 11 Mae Rheoliadau Addysg (Diwygiadau Amrywiol ynghylch Diogelu Plant) (Cymru) 2009 wedi eu diwygio fel a ganlyn— a hepgorer rheoliad 4; b hepgorer rheoliad 5. Darpariaeth Drosiannol 12 Pan, cyn i’r Rheoliadau hyn ddod i rym— a bo’n ofynnol i berchennog gyflwyno ffurflen o dan reoliad 4 o Reoliadau 2003, neu b bo’r awdurdod cofrestru yn gofyn am ffurflen flynyddol o dan reoliad 5 o Reoliadau 2003, mae Rheoliadau 2003 yn parhau i gael effaith mewn perthynas â’r ffurflen honno, unrhyw benderfyniad gan yr awdurdod cofrestru i ddileu’r ysgol annibynnol y gwnaed y ffurflen mewn perthynas â hi o’r gofrestr, ac unrhyw apêl yn erbyn y penderfyniad hwnnw. Jeremy Miles Gweinidog y Gymraeg ac Addysg, un o Weinidogion Cymru 11 Ionawr 2024